78)

Lihtsustatud meetodi kohaselt tuleb teha kindlaks sellised tegevused, mis on loetletud ÜTK määruse artiklites 169, 170 ja 171, ning hinnata selliste tegevustega hõlmatud koguste ja kulude tähtsust. Järgmises neljas kastis on esitatud iga kolme sektori kohta olukorrad, kus selline tegevus on oluline asjaomase toote koguse ning tootmiskulude ja toote turuleviimise kulude seisukohalt, ja selliselt saab tootjaorganisatsioon erandi kohaldamisest kasu. Selleks on vaja ühte tegevust või ühendada mitu tegevust, kui mitte ükski erandiga hõlmatud tegevustest tõenäoliselt iseenesest ei suurenda märkimisväärselt tõhusust. Kõiki olukordi analüüsitakse igal üksikjuhul eraldi, olemaks kindel, et kaasnevate kulude ja kõnealuste tegevusega hõlmatud mahtudega suurendatakse märkimisväärselt tõhusust. Järgmised näited ei kajasta ammendavalt kõiki olukordi, kus kasutatakse lihtsustatud meetodit. OLIIVIÕLISEKTOR Märkimisväärse tõhususe kriteeriumi kohaldamine Näited olukordadest, kus ÜTK määruse artikli 169 kohane ühine tegevus tõenäoliselt suurendab lihtsustatud meetodi kontekstis märkimisväärselt tõhusust. i) Ühine töötlemine 1. Ühine töötlemine tõenäoliselt suurendab teatavates olukordades märkimisväärselt tõhusust. Näiteks tootjaorganisatsioon töötleb üle poole oma liikmete koristatud oliividest, tootes nendest õliveskis oliiviõli. Õliveski rajamine nõuab märkimisväärseid investeeringuid. Oliivide töötlemine oliiviõliks tähendab tavaliselt mitut töötlemisetappi: oliivide puhastamine ja pressimine, oliiviõli filtreerimine ja muud protsessid. Kui tänu ühisele töötlemisele toodetakse tootjaorganisatsiooni turustatud oliiviõlist rohkem kui pool, siis tõenäoliselt suurendab tootjaorganisatsiooni tegevus märkimisväärselt tõhusust, võrreldes sellega, kui liikmed peaksid ise leidma võimalusi oliivide töötlemiseks; seega vastaks tootjaorganisatsioon lihtsustatud meetodi tingimustele. ii) Ühine pakendamine, märgistamine või reklaam 2. Oliiviõli ühine pakendamine/villimine ja märgistamine tõenäoliselt suurendab teatavates olukordades märkimisväärselt tõhusust. Näiteks kui tootjaorganisatsiooni sellise tegevusega on õliveskis turustatud oliiviõli kogusest hõlmatud rohkem kui pool. Ühine pakendamine/villimine ja märgistamine nõuab tavaliselt suuri investeeringuid vajaliku tehnoloogia või vajalike seadmete ostmiseks. Sellises olukorras, kus tootjaorganisatsiooni turustatud oliiviõlist rohkem kui pool on tänu tootjaorganisatsioonile ühiselt pakendatud/villitud ja märgistatud, suurendab tootjaorganisatsiooni tegevus tõenäoliselt märkimisväärselt tõhusust ja seega vastaks tootjaorganisatsioon lihtsustatud meetodi tingimustele. 3. Ühine reklaam tõenäoliselt suurendab teatavates olukordades märkimisväärselt tõhusust. Näiteks kui tootjaorganisatsiooni arendab ja turustab lisandväärtusega toodet. Tootel on näiteks „lisandväärtus”, kui toode eristub teistest toodetest teatavate omaduste poolest, mida kliendid konkreetselt hindavad. Nii saab tootjaorganisatsioon oma toodet vastava tootmismeetodi (nt mahepõllumajandusliku oliiviõli tootmine) või muude tegurite poolest teistest eristada. Selles kontekstis on ühine reklaam osa integreeritud turustamisstrateegiast sellise lisandväärtusega toote müümiseks ja ühine reklaam hõlmab kõiki tootjaorganisatsiooni turustatud koguseid. Tootjaorganisatsioon kehtestab tootespetsifikaatide nõuded ja tagab nendele vastavuse: see tähendab näiteks spetsifikaatide nõuete väljatöötamist, tootmisprotsessi ja kvaliteedi kontrollimise kavandamist seoses selliste spetsifikaatidega, sisendite hankimist spetsifikaatide järgmiseks jne. Sellise integreeritud lähenemisviisi kulud nii tootjaorganisatsioonile kui ka selle liikmetele seoses spetsifikaatide järgimisega on suured. Kõnealuses olukorras suurendab tootjaorganisatsiooni tegevus tõenäoliselt märkimisväärselt tõhusust ja seega vastaks ta lihtsustatud meetodi tingimustele. Kogu sektorit hõlmav ühine reklaamitegevus, näiteks oliiviõli tarbimise üldised müügiedendusmeetmed, ei ole erandi kohaldamise seisukohast asjakohane, kuna selline tegevus ei ole vaid ühe tootjaorganisatsiooni poolne, vaid tootjate ja/või sama sektori tootjaorganisatsioonide vaheline kooskõlastatud tegevus, mis peab edendama kogu sektorit ja mitte ainult ühte tootjaorganisatsiooni. iii) Kvaliteedikontrolli ühine korraldamine 4. Kvaliteedikontrolli ühine korraldamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon tagab oma liikmete toodetud toote püsiva kvaliteedi, kuna see on seaduse või kehtestatud standardi järgi nõutud, nt kui tootjaorganisatsioon ja selle liikmed tahavad täita ostjate nõudmisi. Tootjaorganisatsioon aitab saavutada toote kvaliteeti, andes nõu ja toetades tootmisprotsesse. Seda tehes osutab tootjaorganisatsioon tootjatele valdkondlikke teenuseid, nagu nõuanded taimekaitsevahendite, kemikaalide ja väetiste kasutamise tõhustatud meetodite kohta, paremate tootmismeetodite kohta, abi kohapealse tootmisega seonduvate probleemide korral, regulatiivsete ja kontrolliga seonduvate küsimuste lahendamine, et aidata tootjal saavutada toote kvaliteeti. Teiseks teostab tootjaorganisatsioon (ise või allhanke korras) oma liikmete toodetud ja tootjaorganisatsiooni turustatud oliiviõli kvaliteedi kontrolli (laboritestid happesuse ja pestitsiidide olemasolu kohta, organoleptiliste omaduste kontroll jne). Selline kontroll tehakse selleks, et tõendada sõltumatutele sertifitseerijatele/kontrollijatele, et tooted vastavad regulatiivsetele nõuetele või normidele ja/või annavad ostjale/ostjatele kinnitust toodete vastavuse kohta oma nõuetele. Kõigi kõnealuste tegevuste kulud on olulised, kui need tegevused on seotud tootjaorganisatsiooni turustatud oliiviõli mahust rohkem kui poolega. Sellises olukorras tõenäoliselt suurendab tootjaorganisatsiooni tegevus märkimisväärselt tõhusust, kuna üksikutel liikmetel oleks oluliselt kulukam samasugust tulemust üksinda tegutsedes saavutada. Nii suurendab tootjaorganisatsioon tõenäoliselt märkimisväärselt tõhusust ja seega vastaks ta lihtsustatud meetodi tingimustele. iv) Ühine turustamine Ühine turustamine võib hõlmata järgmisi tegevusi: ühine transport, jaotuskeskuse või müügitaristu loomine või/ja müügiplatvormi korraldamine. 5. Ühine transport suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon korraldab tema turustatud oliiviõli kogusest rohkem kui poole transpordi oliivisalust töötlemiskohta (õliveskisse) või transpordi mitmest eri õliveskist pakendamis-/villimis- ja märgistamiskohta. Transpordikulud moodustavad olulise osa tootmiskuludest ja toote turuleviimise kuludest. Sellega seoses on tootjaorganisatsioonil transpordi korraldamiseks paremad võimalused kui liikmetel omaette tegutsedes. Näiteks võib tootjaorganisatsioon saavutada mastaabisäästu, kui ta transpordib suuremaid koguseid, koondab saadetiste arvu, vähendab mahalaadimis- ja käitlemiskulusid. Sellises olukorras aitab tootjaorganisatsiooni tegevus kulusid tõenäoliselt suuresti vähendada ja tõhusust märkimisväärselt suurendada, võrreldes sellega, kui liikmed oleksid omaette tegutsenud, mis tähendab, et tootjaorganisatsiooni tegevus tõenäoliselt suurendab märkimisväärselt tõhusust ja seega vastaks tootjaorganisatsioon lihtsustatud meetodi tingimustele. 6. Jaotuskeskuse või müügitaristu loomine või/ja müügiplatvormi korraldamine Komisjonile ei ole teada olukord, kus jaotuskeskus, müügiplatvorm ja/või internetimüügi platvorm iseenesest suurendaks märkimisväärselt tõhusust, et märkimisväärse tõhususe kriteerium oleks oliiviõlisektoris täidetud. Kui seda aga ühendada teiste tegevustega, näiteks transpordiga või kvaliteedikontrolliga, siis kokku on selliste tegevuste kulud olulised ja see tõenäoliselt suurendab märkimisväärselt tõhusust, kui need tegevused hõlmavad tootjaorganisatsiooni turustatud toodete mahust rohkem kui pool. Selliselt suurendab tootjaorganisatsiooni tegevus tõenäoliselt märkimisväärselt tõhusust ja seega vastaks ta lihtsustatud meetodi tingimustele. Näiteks võiks tootjaorganisatsiooni ülesanne olla ühise jaotuskeskuse, toodete transpordi ja internetimüügi platvormi ühiskorraldamine. Kui sellise tegevusega on hõlmatud tootjaorganisatsiooni turustatud toodete mahust rohkem kui pool, siis sellise tegevuse korraldamise kulud on olulised ja selline tegevus kokku tõenäoliselt suurendab märkimisväärselt tõhusust; seega vastaks tootjaorganisatsioon lihtsustatud meetodi tingimustele. v) Seadmete või hoidlate ühine kasutamine 7. Seadmete ühine kasutamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon investeerib vajalikul määral olulistesse põllutöömasinatesse (nt koristusmasinad, seadmed taimekaitsevahendite, kemikaalide ja väetiste pritsimiseks) ning tagab nende nõuetekohase kasutamise ja hoolduse. Sellisel juhul kannab tootjaorganisatsioon algselt investeerimiskulud, ostes (uued või kasutatud) seadmed oliiviõli tootmiseks. Pärastpoole kannab tootjaorganisatsioon ka seadmete nõuetekohase kasutamise ja hooldusega (nt koolitus) seotud kulud. Algne investeering ja muud seadmetega seonduvad kulud tähendavad märkimisväärseid kulusid, kui tegemist on suurte kogustega. Sellega seoses on seadmete kasutamise kulud olulised, kui suur osa tootjaorganisatsiooni turustatud kogustest on toodetud ühiselt omandatud seadmete abil. Seega kui seadmeid kasutatakse tootjaorganisatsiooni turustatud oliiviõli mahust rohkem kui poole tootmiseks, suurendab tõenäoliselt tootjaorganisatsiooni tegevus märkimisväärselt tõhusust. Uued seadmed/masinad on sageli vajalikud tootlikkuse suurendamiseks ja samuti selleks, et tagada toote vastavus turunõuetele. Mõned tootjad ei saa suurte investeerimiskulude tõttu endale uusi seadmeid lubada ja seega võib seadmete ühine kasutamine tähendada liikmetele kulude kokkuhoidu ja tootlikkuse suurendamist. Sellises olukorras vastaks tootjaorganisatsioon lihtsustatud meetodi tingimustele. 8. Hoidlate ühine kasutamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon investeerib vajalikul määral ladustamisrajatistesse ja tagab nende nõuetekohase kasutamise ja hoolduse. Tootjaorganisatsioon kannab hoidlate algsed investeerimiskulud, ostes võikavandades ja ehitades ladustamisrajatised. Tootjaorganisatsioon kannab muid hoidlatega seotud investeerimiskulusid, kui ta ajakohastab ladustamisrajatisi. Ladustamisega seotud investeeringud tähendavad märkimisväärseid kulusid, kui tegemist on suurte kogustega. Hoidlate kasutamise kulud on samuti märkimisväärsed, kui oluline osa tootjaorganisatsiooni oliiviõli kogustest säilitatakse nendes rajatistes. Kui ladustamistegevus hõlmab tootjaorganisatsiooni turustatud oliiviõli mahust rohkem kui pool ja tegemist on suurte kogustega, suurendab tootjaorganisatsiooni tegevus tõenäoliselt märkimisväärselt tõhusust. Tootjaorganisatsiooni ladustamisrajatistega kaasnevad väiksemad kulud võrreldes sellega, kui liikmed peavad ise ladustamisse investeerima. Tänu sellele, et toodet saab ladustada ilma vahetu tarnimiseta kolmandale isikule, pikema aja vältel ja suurtes kogustes, saavad tootjaorganisatsioonide liikmed oma tooteid soodsamatel tingimustel müüa ja mitte tingimata saagikoristuse ajal, kui pakkumine on ülekaalus. Selliselt saab tasakaalustada ka pakkumist, sest oliivisaak võib koguseliselt aastate lõikes kõikuda. Sellises olukorras vastaks tootjaorganisatsioon lihtsustatud meetodi tingimustele. vi) Oliiviõli tootmisega otseselt seotud jäätmete ühine käitlemine Komisjoni andmetel näib, et oliiviõli tootmisega otseselt seotud jäätmete ühine käitlemine toimub tavaliselt koos ühise töötlemisega, mis iseenesest, kui see hõlmab tootjaorganisatsiooni turustatud oliiviõli kogusest rohkem kui pool, tõenäoliselt suurendab märkimisväärselt tõhusust ja seega oleks täidetud lihtsustatud meetodi tingimused (vt eespool punkt i ühise töötlemise kohta). vii) Sisendite ühishanked 9. Sisendite ühishanked suurendavad tõenäoliselt teatavates olukordades märkimisväärselt tõhusust. Näiteks kui hange tehakse suurtele kogustele ja nii saab tootjaorganisatsioon suuri allahindlusi, paremaid tarnetingimusi ja/või krediiditingimusi, kui iga tootja eraldi oleks saanud. Lisaks sellele, et selliste sisendite ostmine on tema arvelt, võib tootjaorganisatsioon tagada ka kõnealuste toodete nõuetekohase ladustamise ja/või tarnimise. Kui tootjaorganisatsioon hangib oma liikmetele väetisi, taimekaitsevahendeid, pestitsiide või energiat (kütus, elekter), tähendavad need sisendid olulisi kulusid (50). Kui tootjaorganisatsioon teostab nende sisendite hanke sellises mahus, mis on vajalik selleks, et toota ühiselt turustatud oliiviõli mahust rohkem kui pool, suurendab tootjaorganisatsiooni tegevus tõenäoliselt märkimisväärselt tõhusust. Sellises olukorras vastaks tootjaorganisatsioon lihtsustatud meetodi tingimustele. Muud tüüpi sisendite hanked, nt IT-tugi, majanduslik või tehniline nõustamine, fütosanitaarteenused, ei ole iseenesest tootjaorganisatsiooni jaoks üldjuhul olulised kulud. Seega on ebatõenäoline, et tootjaorganisatsiooni tegevus suurendaks märkimisväärselt tõhusust, nagu on erandi kohaldamiseks nõutud. viii) Tegevuste ühendamine 10. Tegevuste ühendamine juhul, kui mitte ükski tegevus üksikuna ei hõlma tootjaorganisatsiooni turustatud oliiviõli mahust rohkem kui poolt, suurendab tõenäoliselt märkimisväärselt tõhusust teatavates olukordades. Vt üksikasjad allpool tegevuste ühendamise kastis.. VEISE- JA VASIKALIHASEKTOR Märkimisväärse tõhususe kriteeriumi kohaldamine Näited olukordadest, kus ÜTK määruse artikli 170 kohane ühine tegevus tõenäoliselt suurendab lihtsustatud meetodi kontekstis märkimisväärselt tõhusust. i) Ühine turustamine Ühine turustamine võib hõlmata järgmisi tegevusi: ühine transport, jaotuskeskuse või müügitaristu loomine või/ja müügiplatvormi korraldamine. 1. Ühine transport suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon transpordib tootjaorganisatsiooni turustatud elusveistest rohkem kui pooled tootmiskohtadest ostjani või töötlemiskohani. Selliselt on tootjaorganisatsioonil transpordi korraldamiseks paremad võimalused kui liikmetel omaette tegutsedes. Näiteks võib tootjaorganisatsioon saavutada mastaabisäästu, kui ta transpordib suuremaid koguseid, koondab saadetiste arvu, vähendab mahalaadimis- ja käitlemiskulusid. Sellises olukorras aitab tootjaorganisatsiooni tegevus kulusid tõenäoliselt suuresti vähendada ja tõhusust märkimisväärselt suurendada, võrreldes sellega, kui liikmed oleksid omaette tegutsenud, ja seega vastaks tootjaorganisatsioon lihtsustatud meetodi tingimustele. 2. Müügiplatvormi organiseerimine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon loob elusveiste müümiseks füüsilise turu või enampakkumisplatvormi. Nii investeerib tootjaorganisatsioon rajatistesse, kus elusloomi näidata ja müüa. See nõuab märkimisväärseid investeerimiskulusid ja sellega kaasnevad märkimisväärsed tegevuskulud. Selleks et vasta lihtsustatud meetodi tingimustele, peaks olema tegemist suurte koguste ja regulaarse kauplemisega. See tingimus oleks täidetud juhul, kui müügiplatvorm kujutab endast peamist müügikanalit oma liikmete jaoks, st tootjaorganisatsioon müüb selle kaudu üle poole oma liikmete elusveistest (koguseliselt). Tõenäoliselt tagab see elusveiste müügil mastaabisäästu, mis võimaldab tootjatel jõuda suurema hulga ostjateni ja kiiremini, kui nad oleksid omaette tegutsenud. Selliselt vähenevad ka müüjate ja ostjate tehingukulud. Sellises olukorras suurendab tootjaorganisatsiooni tegevus tõenäoliselt märkimisväärselt tõhusust, võrreldes sellega, kui liikmed oleksid omaette tegutsenud, ja seega vastaks tootjaorganisatsioon lihtsustatud meetodi tingimustele. 3. Jaotuskeskuse loomine suurendab tõenäoliselt teatavates olukordades märkimisväärselt tõhusust. Näiteks olukord, kus tootjaorganisatsioon investeerib vajalikul määral jaotusrajatisse (nt vasikate kogumiskeskus, kus vasikad grupeeritakse vastavalt kindlatele nõuetele) ja tagab keskuse nõuetekohase kasutamise ja hoolduse. Tootjaorganisatsioon kannab jaotuskeskuse algsed investeerimiskulud, ostes või kavandades ja ehitades jaotusrajatise. Tootjaorganisatsioon kannab muid investeerimiskulusid, kui ta ajakohastab ladustamisrajatist. Algsed ja muud investeerimiskulud tähendavad olulisi kulusid, kui tegemist on suurte kogustega. Rajatise halduskulud on samuti märkimisväärsed, kui oluline osa tootjaorganisatsiooni kogustest jaotatakse selle rajatise kaudu. Kui jaotustegevus on hõlmatud tootjaorganisatsiooni turustatud elusveistest rohkem kui pooltega ja tegemist on suurte kogustega, suurendab tootjaorganisatsiooni tegevus tõenäoliselt märkimisväärselt tõhusust. See tagab elusveiste müügi korral mastaabisäästu, mis võimaldab tootjatel jõuda suurema hulga ostjateni ja kiiremini, kui nad oleksid loomade jaotamise ise tegelenud. Selliselt vähenevad ka müüjate ja ostjate tehingukulud. Sellises olukorras tõenäoliselt suurendab tootjaorganisatsiooni tegevus märkimisväärselt tõhusust, võrreldes sellega, kui liikmed oleksid omaette tegutsenud, ja seega vastaks tootjaorganisatsioon lihtsustatud meetodi tingimustele. ii) Ühine reklaam 4. Ühine reklaam tõenäoliselt suurendab teatavates olukordades märkimisväärselt tõhusust. Näiteks kui tootjaorganisatsiooni arendab ja turustab lisandväärtusega toodet. Tootel on näiteks „lisandväärtus”, kui toode eristub teistest toodetest teatavate omaduste poolest, mida kliendid konkreetselt hindavad. Tootjaorganisatsioon saab oma toodet eristada tõu, sööda, tootmissüsteemi või päritolukoha või muude tegurite alusel. Sellega seoses on ühine reklaam osa integreeritud turustamisstrateegiast sellise lisandväärtusega toote müümiseks ja ühine reklaam on üks sellistest tegevustest kõnealuse strateegia elluviimiseks. Tootjaorganisatsioon kehtestab toote spetsifikaatide nõuded ja tagab nendele vastavuse: see tähendab näiteks spetsifikaatide nõuete väljatöötamist, tootmisprotsessi ja kvaliteedi kontrollimise kavandamist seoses selliste spetsifikaatidega, sisendite hankimist spetsifikaatide järgmiseks jne. Sellise integreeritud lähenemisviisiga seotud kulud nii tootjaorganisatsioonile kui ka selle liikmetele seoses spetsifikaatide järgimisega on olulised, kui antud tegevusega on tootjaorganisatsiooni turustatud kogusest hõlmatud rohkem kui pool. Kõnealuses olukorras vastaks tootjaorganisatsioon lihtsustatud meetodi tingimustele. Kogu sektorit hõlmav ühine reklaamitegevus, näiteks veiseliha tarbimise üldine müügiedendus, ei ole erandi kohaldamise seisukohast asjakohane, kuna selline tegevus ei ole vaid ühe tootjaorganisatsiooni poolne, vaid sama sektori tootjaorganisatsioonide vaheline kooskõlastatud tegevus, mis peab edendama kogu sektorit ja mitte ainult ühte tootjaorganisatsiooni. iii) Kvaliteedikontrolli ühine korraldamine 5. Kvaliteedikontrolli ühine korraldamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon tagab oma liikmete elusveiste püsiva kvaliteedi, kuna see on seaduse või kehtestatud standardi järgi ostjate poolt nõutud. Tootjaorganisatsioon aitab saavutada toote kvaliteeti, andes nõu ja toetades tootmisprotsesse. Seda tehes osutab tootjaorganisatsioon tootjatele valdkondlikke teenuseid: nõuanded taimekaitsevahendite, kemikaalide ja väetiste kasutamise tõhustatud meetodite kohta, paremate tootmismeetodite kohta, abi kohapealse tootmisega seonduvate probleemide korral, regulatiivsete ja kontrolliga seonduvate küsimuste lahendamine, et aidata tootjal saavutada toote kvaliteeti. Teiseks osutab tootjaorganisatsioon (ise või allhanke korras) veterinaarteenuseid (vaktsineerimine ja muu profülaktika, haiguste seire, loomade paljundamine jne), et tagada oma liikmete kasvatatud ja tootjaorganisatsiooni turustatud loomade tervis ja toodete ohutus. Lisaks viib tootjaorganisatsioon läbi kontrolle, et tõendada sõltumatutele sertifitseerijatele/kontrollijatele, et tooted vastavad regulatiivsetele ohutusnõuetele või kvaliteedistandardile, ja/või anda ostjale/ostjatele kinnitust toodete vastavuse kohta selle/nende lisanõuetele. Kõigi nende tegevuste kulud on suured, kui need tegevused hõlmavad tootjaorganisatsiooni turustatud elusveiste kogusest üle poole. Sellises olukorras tõenäoliselt suurendab tootjaorganisatsiooni tegevus märkimisväärselt tõhusust, kuna üksikutel liikmetel oleks oluliselt kulukam samasugust tulemust üksinda tegutsedes saavutada ja seega vastaks tootjaorganisatsioon lihtsustatud meetodi tingimustele. iv) Seadmete või hoidlate ühine kasutamine 6. Seadmete ühine kasutamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon investeerib vajalikul määral olulistesse seadmetesse (nt söödamasinad nagu koristusmasin, söödamikser) ja tagab nende nõuetekohase kasutamise ja hoolduse. Sellisel juhul kannab tootjaorganisatsioon algselt investeerimiskulud, ostes (uued või kasutatud) seadmed elusveiste kasvatamiseks. Pärastpoole kannab tootjaorganisatsioon ka seadmete nõuetekohase kasutamise ja hooldusega (nt koolitus) seotud kulud. Algne investeering ja muud seadmetega seonduvad kulud tähendavad olulisi kulusid, kui tegemist on suurte kogustega. Sellega seoses on seadmete kasutamise kulud olulised, kui suur osa tootjaorganisatsiooni turustatud kogustest on toodetud ühiselt omandatud seadmete abil. Seega kui seadmeid kasutatakse tootjaorganisatsiooni turustatud elusveiste mahust rohkem kui poole tootmiseks, suurendab tõenäoliselt tootjaorganisatsiooni tegevus märkimisväärselt tõhusust. Uued seadmed/masinad on sageli vajalikud tootlikkuse suurendamiseks ja samuti selleks, et tagada toote vastavus turunõuetele. Mõned tootjad ei saa suurte investeerimiskulude tõttu endale uusi seadmeid lubada ja seega võib seadmete ühine kasutamine tähendada liikmetele kulude kokkuhoidu ja tootlikkuse suurendamist. Kõnealuses olukorras vastaks tootjaorganisatsioon lihtsustatud meetodi tingimustele. 7. Hoidlate ühine kasutamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon investeerib vajalikul määral ladustamisrajatistesse (nt sööda jaoks) ja tagab nende nõuetekohase kasutamise ja hoolduse. Tootjaorganisatsioon kannab hoidlate algsed investeerimiskulud, ostes või kavandades ja ehitades ladustamisrajatised. Tootjaorganisatsioon kannab muid hoidlatega seotud investeerimiskulusid, kui ta ajakohastab ladustamisrajatisi. Algsed ja muud ladustamisega seotud investeerimiskulud tähendavad olulisi kulusid, kui tegemist on suurte kogustega. Hoidlate kasutamise kulud on samuti märkimisväärsed, kui oluline osa tootjaorganisatsiooni kogustest säilitatakse nendes rajatistes. Kui ladustamistegevusega on tootjaorganisatsiooni turustatud elusveistest hõlmatud rohkem kui pooled ja tegemist on suurte kogustega, suurendab tootjaorganisatsiooni tegevus tõenäoliselt märkimisväärselt tõhusust. Tootjaorganisatsiooni ladustamisrajatistega kaasnevad väiksemad kulud võrreldes sellega, kui liikmed peavad ise ladustamisse investeerima. Tänu sellele, et sööta saab ladustada ilma vahetu tarnimiseta kolmandale isikule, pikema aja vältel ja suurtes kogustes, saavad tootjaorganisatsioonide liikmed oma sööta ilma viivitusteta soodsamatel tingimustel müüa. Lisaks võib tootjaorganisatsioon osta sööta suuremates kogustes, kui hind on soodsam, ja säilitada seda, kuni liikmed seda kasutavad Kõnealuses olukorras vastaks tootjaorganisatsioon lihtsustatud meetodi tingimustele. v) Elusveiste kasvatamisega otseselt seotud jäätmete ühine käitlemine 8. Jäätmete ühine käitlemine tõenäoliselt suurendab teatavates olukordades märkimisväärselt tõhusust. Näiteks kui tootjaorganisatsioon tagab jäätmetekõrvaldamise, ladustamise ja taaskasutamise keskkonda säästval viisil (energia ja biogaasi tootmisel, väetiste kasutamisel jne), kui jäätmete tekke on põhjustanud tootjaorganisatsiooni turustatud elusveistest rohkem kui pooled. Sellega seoses on tootjaorganisatsioonil jäätmete käitlemiseks paremad võimalused, kui oleksid olnud liikmetel omaette tegutsedes. Näiteks võib tootjaorganisatsioon saavutada mastaabisäästu, kui ta transpordib suuremaid jäätmekoguseid, koondab saadetiste arvu, vähendab mahalaadimis- ja käitlemiskulusid. Sellises olukorras aitab tootjaorganisatsiooni tegevus kulusid tõenäoliselt suuresti vähendada ja tõhusust märkimisväärselt suurendada, võrreldes sellega, kui liikmed oleksid omaette tegutsenud, ja seega vastaks tootjaorganisatsioon lihtsustatud meetodi tingimustele. vi) Sisendite ühishanked 9. Sisendite ühishanked suurendavad tõenäoliselt teatavates olukordades märkimisväärselt tõhusust. Näiteks kui hange tehakse suurtele kogustele ja nii saab tootjaorganisatsioon suuri allahindlusi, paremaid tarnetingimusi ja/või krediiditingimusi, kui iga tootja eraldi oleks saanud. Lisaks sellele, et selliste sisendite ostmine on tema arvelt, võib tootjaorganisatsioon tagada kõnealuste toodete nõuetekohase ladustamise ja/või tarnimise oma liikmetele. Kui tootjaorganisatsioon hangib oma liikmetele sööta, loomi või muid sisendeid, näiteks kütus, elekter), tähendavad need sisendid olulisi kulusid (51). Kui tootjaorganisatsioon teostab nende sisendite hanke sellises mahus, mis on vajalik selleks, et toota ühiselt turustatud elusveiste kogusest rohkem kui pool, suurendab tootjaorganisatsiooni tegevus tõenäoliselt märkimisväärselt tõhusust. Sellises olukorras vastaks tootjaorganisatsioon lihtsustatud meetodi tingimustele. Muud tüüpi sisendite hanked, nt IT-tugi, tõuaretusalane nõustamine, veterinaarteenused, seemendusteenused, ei ole iseenesest tootjaorganisatsiooni jaoks üldjuhul olulised kulud, et vastata lihtsustatud meetodi tingimustele ning seega on ebatõenäoline, et tootjaorganisatsiooni tegevus tõenäoliselt suurendaks märkimisväärselt tõhusust, nagu on erandi kohaldamiseks nõutud. vii) Tegevuste ühendamine 10. Tegevuste ühendamine juhul, kui mitte ükski tegevus üksikuna ei hõlma tootjaorganisatsiooni turustatud elusveiste kogusest rohkem kui poolt, tõenäoliselt suurendab märkimisväärselt tõhusust teatavates olukordades. Vt üksikasjad allpool tegevuste ühendamise kastis. PÕLLUKULTUURIDE SEKTOR Märkimisväärse tõhususe kriteeriumi kohaldamine Näited olukordadest, kus ÜTK määruse artikli 171 kohane ühine tegevus tõenäoliselt suurendab lihtsustatud meetodi kontekstis märkimisväärselt tõhusust. i) Ühine turustamine Ühine turustamine võib hõlmata järgmisi tegevusi: ühine transport, jaotuskeskuse või müügitaristu loomine ja/või müügiplatvormi korraldamine. 1. Ühine transport suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon korraldab tootjaorganisatsiooni turustatud põllukultuuride mahust rohkem kui poole jaoks transpordi (maantee- või raudteevedu või merevedu) saagikoristuskohtadest ostja laoni või töötlemiskohani. Selliselt on tootjaorganisatsioonil transpordi korraldamiseks paremad võimalused kui liikmetel omaette tegutsedes. Näiteks võib tootjaorganisatsioon saavutada mastaabisäästu, kui ta transpordib suuremaid koguseid, koondab saadetiste arvu, vähendab mahalaadimis- ja käitlemiskulusid. Sellises olukorras aitab tootjaorganisatsiooni tegevus kulusid tõenäoliselt suuresti vähendada ja tõhusust märkimisväärselt suurendada, võrreldes sellega, kui liikmed oleksid omaette tegutsenud, ja seega vastaks tootjaorganisatsioon lihtsustatud meetodi tingimustele. 2. Jaotuskeskuse või müügitaristu loomine või/ja müügiplatvormi korraldamine. Komisjonile ei ole teada olukord, kus jaotuskeskus, müügiplatvorm ja/või internetimüügi platvorm iseenesest suurendaks märkimisväärselt tõhusust, et märkimisväärse tõhususe kriteerium oleks põllukultuuride sektoris täidetud. Kui seda aga ühendada teiste tegevustega, näiteks transpordiga või kvaliteedikontrolliga, siis kokku on selliste tegevuste kulud olulised ja see tõenäoliselt suurendab märkimisväärselt tõhusust, kui need tegevused hõlmavad tootjaorganisatsiooni turustatud toodete mahust rohkem kui pool. Selliselt suurendab tootjaorganisatsiooni tegevus tõenäoliselt märkimisväärselt tõhusust ja seega vastaks ta lihtsustatud meetodi tingimustele. Näiteks võib tootjaorganisatsiooni ülesanne olla ühise jaotuskeskuse loomine, toodete transpordi ja internetimüügi platvormi korraldamine. Kui tootjaorganisatsiooni turustatud toodete mahust on hõlmatud rohkem kui pool, siis sellise tegevuse korraldamise kulud on olulised ja selline tegevus kokku tõenäoliselt suurendab märkimisväärselt tõhusust; seega vastaks tootjaorganisatsioon lihtsustatud meetodi tingimustele. ii) Ühine reklaam 3. Ühine reklaam tõenäoliselt suurendab teatavates olukordades märkimisväärselt tõhusust. Näiteks kui tootjaorganisatsiooni arendab ja turustab lisandväärtusega toodet. Tootel on näiteks „lisandväärtus”, kui toode eristub teistest toodetest teatavate omaduste poolest, mida kliendid konkreetselt hindavad. Tootjaorganisatsioon saab oma toodet eristada valgusisalduse, kasutatud seemnete, väetiste kasutuse, põllukultuuride niiskusesisalduse ja tarne suuruse või päritolukoha või muude tegurite alusel. Näiteks õliseemnete sektoris võib müügiedendus hõlmata söödaratsiooni tehnilist teavet. Sellega seoses on ühine reklaam osa integreeritud turustamisstrateegiast sellise lisandväärtusega toote müümiseks ja ühine reklaam on üks sellistest tegevustest kõnealuse strateegia elluviimiseks. Tootjaorganisatsioon kehtestab toote spetsifikaatide nõuded ja tagab nendele vastavuse: see tähendab näiteks spetsifikaatide nõuete väljatöötamist, tootmisprotsessi ja kvaliteedi kontrollimise kavandamist seoses selliste spetsifikaatidega, sisendite hankimist spetsifikaatide järgmiseks jne. Sellise integreeritud lähenemisviisiga seotud kulud nii tootjaorganisatsioonile kui ka selle liikmetele seoses spetsifikaatide järgimisega on olulised, kui antud tegevusega on tootjaorganisatsiooni turustatud kogusest hõlmatud vähemalt rohkem kui pool. Kõnealuses olukorras vastaks tootjaorganisatsioon lihtsustatud meetodi tingimustele. Kogu sektorit hõlmav ühine reklaamitegevus, näiteks põllukultuuride tarbimise üldine müügiedendus, ei ole erandi kohaldamise seisukohast asjakohane, kuna selline tegevus ei ole vaid ühe tootjaorganisatsiooni poolne, vaid sama sektori tootjaorganisatsioonide vaheline kooskõlastatud tegevus, mis peab edendama kogu sektorit ja mitte ainult ühte tootjaorganisatsiooni. iii) Kvaliteedikontrolli ühine korraldamine 4. Kvaliteedikontrolli ühine korraldamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon tagab oma liikmete toodetud toote püsiva kvaliteedi, kuna see on seaduse või kehtestatud standardi järgi ostjate poolt nõutud. See võib olla juhul, kui põllukultuure kuivatatakse ja segatakse ühiselt, et saavutada ostja nõutud kvaliteet. Tootjaorganisatsioon aitab saavutada toote kvaliteeti, andes nõu ja toetades tootmisprotsesse. Seda tehes osutab tootjaorganisatsioon tootjatele valdkondlikke teenuseid: nõuanded kemikaalide ja väetiste kasutamise tõhustatud meetodite kohta, paremate tootmismeetodite kohta, nt vagude ajamine, väetamine, ümberistutamine, kahjuritõrje jne, või/ja abi kohapealse tootmisega seonduvate probleemide korral, regulatiivsete ja kontrolliga seonduvate küsimuste lahendamine, et aidata tootjal saavutada toote kvaliteeti. Teiseks teeb tootjaorganisatsioon (ise või allhanke korras) laboriteste, et kontrollida oma liikmete toodetud ja tootjaorganisatsiooni turustatud põllukultuuride kvaliteeti (valgud, niiskus, seemne suurus, lisandid jne). Kõnealune kontroll tehakse selleks, et tõendada sõltumatutele sertifitseerijatele/kontrollijatele, et tooted vastavad regulatiivsetele nõuetele või standardile ja/või annavad ostjale/ostjatele kinnitust toote vastavuse kohta omanõuetele. Kõigi selliste tegevuste kulud on olulised, kui need tegevused hõlmavad tootjaorganisatsiooni turustatud põllukultuuride mahust rohkem kui poolt. Sellises olukorras tõenäoliselt suurendab tootjaorganisatsiooni tegevus märkimisväärselt tõhusust, kuna üksikutel liikmetel oleks oluliselt kulukam samasugust tulemust üksinda tegutsedes saavutada. Seepärast vastaks tootjaorganisatsioon lihtsustatud meetodi tingimustele. iv) Seadmete või hoidlate ühine kasutamine 5. Seadmete ühine kasutamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon investeerib vajalikul määral olulistesse põllutöömasinatesse (nt koristusmasin, kuivati) ning tagab nende nõuetekohase kasutamise ja hoolduse. Sellisel juhul kannab tootjaorganisatsioon algselt investeerimiskulud, ostes (uued või kasutatud) seadmed põllukultuuride kasvatamiseks või/ja koristatud põllukultuuridega seonduvaks tegevuseks. Pärastpoole kannab tootjaorganisatsioon ka seadmete nõuetekohase kasutamise ja hooldusega (nt koolitus) seotud kulud. Algne investeering ja muud seadmetega seonduvad kulud tähendavad olulisi kulusid, kui tegemist on suurte kogustega. Sellega seoses on seadmete kasutamise kulud olulised, kui suur osa tootjaorganisatsiooni turustatud kogustest on toodetud ühiselt omandatud seadmete abil. Seega kui seadmeid kasutatakse tootjaorganisatsiooni turustatud põllukultuuride mahust rohkem kui poole tootmiseks, suurendab tootjaorganisatsiooni tegevus tõenäoliselt märkimisväärselt tõhusust. Uued seadmed/masinad on sageli vajalikud tootlikkuse suurendamiseks ja samuti selleks, et tagada toote vastavus turunõuetele. Mõned tootjad ei saa suurte investeerimiskulude tõttu endale uusi seadmeid lubada ja seega võib seadmete ühine kasutamine tähendada liikmetele kulude kokkuhoidu ja tootlikkuse suurendamist. Kõnealuses olukorras vastaks tootjaorganisatsioon lihtsustatud meetodi tingimustele. 6. Hoidlate ühine kasutamine suurendab tõenäoliselt teatavates olukordades märkimisväärselt tõhusust. Näiteks kui tootjaorganisatsioon investeerib tervishoiunõuete järgmiseks ja tööstuse vajadustele vastamiseks vajalikul määral ladustamisrajatistesse ning tagab nende nõuetekohase kasutamise ja hoolduse. Tootjaorganisatsioon kannab hoidlate algsed investeerimiskulud, ostes või kavandades ja ehitades ladustamisrajatised. Tootjaorganisatsioon kannab muid hoidlatega seotud investeerimiskulusid, kui ta ajakohastab ladustamisrajatisi. Ladustamisega seotud investeeringud tähendavad märkimisväärseid kulusid, kui tegemist on suurte kogustega. Hoidlate kasutamise kulud on samuti märkimisväärsed, kui oluline osa tootjaorganisatsiooni kogustest säilitatakse nendes rajatistes. Kui ladustamistegevus on hõlmatud tootjaorganisatsiooni turustatud põllukultuuride mahust rohkem kui poolega ja seega tegemist on suurte kogustega, suurendab tootjaorganisatsiooni tegevus tõenäoliselt märkimisväärselt tõhusust. Tootjaorganisatsiooni ladustamisrajatistega kaasnevad väiksemad kulud võrreldes sellega, kui liikmed peavad ise ladustamisse investeerima. Tänu sellele, et toodet saab ladustada ilma vahetu tarnimiseta kolmandale isikule, pikema aja vältel ja suurtes kogustes, saavad tootjaorganisatsioonide liikmed oma tooteid soodsamatel tingimustel müüa ja mitte tingimata saagikoristuse ajal, kui pakkumine on ülekaalus. Kõnealuses olukorras vastaks tootjaorganisatsioon lihtsustatud meetodi tingimustele. v) Sisendite ühishanked 7. Sisendite ühishanked suurendavad tõenäoliselt teatavates olukordades märkimisväärselt tõhusust. Näiteks kui hange tehakse suurtele kogustele ja nii saab tootjaorganisatsioon suuri allahindlusi, paremaid tarnetingimusi ja/või krediiditingimusi, kui iga tootja eraldi oleks saanud. Lisaks selliste sisendite ostmisele oma arvelt, võib tootjaorganisatsioon tagada kõnealuste toodete nõuetekohase ladustamise ja/või tarnimise. Kui tootjaorganisatsioon hangib oma liikmetele väetisi, pestitsiide või energiat (kütus, elekter), tähendavad need sisendid märkimisväärseid kulusid (52). Kui tootjaorganisatsioon teostab nende sisendite hanke sellises mahus, mis on vajalik selleks, et toota ühiselt turustatud põllukultuuride mahust rohkem kui pool, suurendab tootjaorganisatsiooni tegevus tõenäoliselt märkimisväärselt tõhusust. Kõnealuses olukorras vastaks tootjaorganisatsioon lihtsustatud meetodi tingimustele. Muud tüüpi sisendite hanked, nt IT-tugi, finantsteenused, majanduslik ja tehniline nõustamine, kontrollid, saagikoristus, ei ole iseenesest tootjaorganisatsiooni jaoks üldjuhul olulised kulud. Seega on ebatõenäoline, et tootjaorganisatsiooni tegevus suurendaks märkimisväärselt tõhusust, nagu on erandi kohaldamiseks nõutud. vi) Tegevuste ühendamine 8. Tegevuste ühendamine juhul, kui mitte ükski tegevus üksikuna ei hõlma tootjaorganisatsiooni turustatud põllukultuuride mahust rohkem kui poolt, tõenäoliselt suurendab märkimisväärselt tõhusust teatavates olukordades. Vt üksikasjad allpool tegevuste ühendamise kastis. Tegevuste ühendamine Näited olukordadest, kus ÜTK määruse artiklites 169, 170 ja 171 loetletud ühendatud tegevus tõenäoliselt suurendab lihtsustatud meetodi kontekstis märkimisväärselt tõhusust. Eespool kirjeldatud tõhusust suurendavad tegevused on paljudel juhtudel toonud kaasa märkimisväärse tõhususe suurendamise, kui sellise tegevusega on tootjaorganisatsiooni turustatud kogusest hõlmatud rohkem kui pool. Kui tootjaorganisatsioon teostab kahte või enamat tõhusust suurendavat tegevust, millest igaüks hõlmab tootjaorganisatsiooni turustatud kogusest vähem kui pool, siis võib eri tegevuste tulemusel kokku ja/või nende ühendamisel tõhusus suureneda piisaval määral, et tootjaorganisatsioon vastaks märkimisväärse tõhususe kriteeriumile. Erinevad tõhusust suurendavad tegevused võivad hõlmata samu koguseid (s.o tegevuste kattuvus) või erisuguseid koguseid. Kui tõhusust suurendav tegevus hõlmab tootjaorganisatsiooni turustatud kogusest väga väikest osa (nt 10 % või 15 %), on ebatõenäoline, et see aitab märkimisväärselt tõhusust suurendada, kuna iseenesest on tõhusus piiratud ja on ebatõenäoline, et sellise tegevuse ühendamisel mõne teise tegevusega suureneks tootjaorganisatsiooni tegevuse tõhusus märkimisväärselt. Seega on ebatõenäoline, et tootjaorganisatsiooni suurendaks märkimisväärselt tõhusust, teostades veel mõnda tõhusust suurendavat tegevust, mis hõlmab turustatud kogusest väga väikest osa. Teisisõnu on ebatõenäoline, et tootjaorganisatsioon vastaks märkimisväärse tõhususe kriteeriumile, kui ta teostab veel mõnda tõhusust suurendavat tegevust, mis hõlmab turustatud kogusest väga väikest osa. Arvestades, et mastaabisääst ei ole lineaarne, on teatavaid koguseid hõlmava ühe tegevusega saavutatud tõhusus kaks korda suurem, kui pooli koguseid hõlmava kahe tegevusega saavutatud tõhusus. Kuid pooli koguseid hõlmava kahe tegevusega saavutatud tõhusus on jällegi kolm korda suurem kui kogusest ühte kolmandikku hõlmava kolme tegevusega saavutatud tõhusus. Selle tulemusena vastab tootjaorganisatsioon tõhusust suurendavate tegevuste ühendamisel märkimisväärse tõhususe kriteeriumile, kui sellise tegevuste ühendamisega hõlmatud kogumaht (eri tegevustega hõlmatud kogused kokku) on suurem kui ainult ühe tegevusega hõlmatud kogused ja kui see kogumaht suureneb iga kord, kui lisatakse uus tegevus. Seoses kahe tõhusust suurendava tegevusega on tõenäoline, et kahe sellise tegevuse ühendamine suurendab märkimisväärselt tõhusust, kui kahe sellise tegevusega hõlmatud koguste maht kokku on suurem kui 70 % tootjaorganisatsiooni turustatud kogustest. Sellisel juhul ei hõlma ükski tegevus väiksemat kogust kui 20 % (muidu vastaks tootjaorganisatsioon märkimisväärse tõhususe kriteeriumile ainuüksi teise tegevusega, mida hinnatakse eraldi, st puudub vajadus teise tegevusega ühendamise järele). Kui vähemalt ühe tegevusega on hõlmatud 35 % kogustest, siis on kahe tegevusega saavutatud ja/või nende koostoimes loodud tõhusus tõenäoliselt märkimisväärselt piisav selleks, et tootjaorganisatsioon vastaks märkimisväärse tõhususe kriteeriumile. Seoses kolme tõhusust suurendava tegevusega on tõenäoline, et kolme sellise tegevuse ühendamine suurendab märkimisväärselt tõhusust, kui kolme sellise tegevusega hõlmatud koguste maht kokku on suurem kui 100 % tootjaorganisatsiooni turustatud kogustest. Sellisel juhul ei hõlma ükski tegevus väiksemat kogust kui 20 % (muidu vastaks tootjaorganisatsioon märkimisväärse tõhususe kriteeriumile ainuüksi ühega kahest muust tegevusest või kahe muu tegevusega). Kolme tegevuse ühendamisel võib olla erisuguseid kombinatsioone (nt kaks tegevust hõlmab kumbki ligikaudu 40 % ja kolmas tegevus ligikaudu 20 % või kolm tegevust, kus iga tegevus hõlmab ligikaudu 33 %). Kolme tegevusega saavutatud tõhusus on tõenäoliselt märkimisväärselt piisav selleks, et tootjaorganisatsioon vastaks märkimisväärse tõhususe kriteeriumile. Kui tegevus iseenesest ei suurenda märkimisväärselt tõhusust (näiteks IT-teenuste hanked, üldised müügiedendusmeetmed), on väga ebatõenäoline, et sellise tegevuse ühendamisel teistega suureneks tõhusus märkimisväärselt ja seega on väga ebatõenäoline, et selline tegevus aitaks tegevuste ühendamisel märkimisväärselt tõhusust suurendada. i) Kahe kattuvate mahtudega tegevuse ühendamine Näiteks kui tootjaorganisatsioon kasutab seadmeid, et segada vastavalt kliendi soovile eri sorti teravilju, ja ladustab teraviljad sel eesmärgil. Need kaks integreeritud tegevust võimaldavad tootjaorganisatsioonil täita klientide nõudmisi eri sorti segude järele (nt pagaritöökojad), mida üksikud põllumajandustootjad ei suudaks üldse täita või ei oleks neil võimalik vastata klientide nõudmistele kvaliteedi/koguse/aja/hinna seisukohast. Kui tootjaorganisatsiooni need kaks tegevust kokku hõlmavad rohkem kui 70 % tootjaorganisatsiooni turustatud põllukultuuride mahust, võib see tuua kaasa märkimisväärse kulude kokkuhoiu, võrreldes olukorraga, kus üksikud tootjad püüavad täita nõudlust konkreetsete teraviljasegude järele, ja luua tootjaorganisatsioonile võimaluse selliseid segusid pakkuda, kui liikmed üksikult tegutsedes seda ei suudaks. Kõnealuses olukorras suurendab tootjaorganisatsiooni tegevus tõenäoliselt märkimisväärselt tõhusust ja seega vastaks ta lihtsustatud meetodi tingimustele. ii) Kahe kattumatute mahtudega tegevuse ühendamine Näiteks tootjaorganisatsioon hangib turult osa loomasööta, mida liikmed vajavad loomade kasvatamiseks, ja tootjaorganisatsiooni liikmed kasutavad ühiselt soetatud seadmed, et toota ülejäänud osa loomakasvatuseks vajalikust loomasöödast. Kui tootjaorganisatsiooni need kaks tegevust kokku hõlmavad rohkem kui 70 % tootjaorganisatsiooni poolt turustatud loomade söödast, võib see tuua kaasa märkimisväärse kulude kokkuhoiu, võrreldes olukorraga, kus loomakasvatajad hangivad ise turult loomasööta või toodavad seda individuaalselt soetatud masinate abil. Kõnealuses olukorras suurendab tootjaorganisatsiooni tegevus tõenäoliselt märkimisväärselt tõhusust ja seega vastaks ta lihtsustatud meetodi tingimustele. iii) Kolme kattuvate mahtudega tegevuse ühendamine Tegevuste ühendamine juhul, kui mitte ükski tegevus üksikuna ei hõlma tootjaorganisatsiooni turustatud oliiviõli mahust rohkem kui poolt, suurendab tõenäoliselt märkimisväärselt tõhusust teatavates olukordades. Näiteks juhul, kui tootjaorganisatsioon ühendab tegevused, mis on seotud pudelisse villitud oliiviõli müügiga. Kui tootjaorganisatsioon tegeleb oliiviõli ühiselt ladustamise, pakendamise ja märgistamisega ning korraldab ühist turustusvõrku, kujutavad tootjaorganisatsiooni need kolm tegevust endast integreeritud süsteemi oliiviõli pudelisse villimiseks, mis toob kaasa suuri investeerimiskulusid. Kui sellisesse integreeritud süsteemi kaasatud oliiviõli maht hõlmab vähemalt ühte kolmandikku tootjaorganisatsiooni turustatud oliiviõlist, võib see kokkuvõttes tuua kaasa märkimisväärse kulude kokkuhoiu, võrreldes olukorraga, kus seda kõike teevad oliiviõli tootjad ise. Kõnealuses olukorras suurendab tootjaorganisatsiooni tegevus tõenäoliselt märkimisväärselt tõhusust ja seega vastaks ta lihtsustatud meetodi tingimustele.